SKRIFTLIG FORESPØRGSEL E-3199/02

af Paul Lannoye (Verts/ALE) til Kommissionen

(8. november 2002)

Om: Lovpligtig vaccination i Europa

På nuværende tidspunkt findes der ingen europæisk lovgivning om lovpligtig vaccination, og inden for Den Europæiske Unions rammer er bestemmelserne på området meget uensartede. Den enkelte medlemsstat vælger selv, hvilke vaccinationer, der skal være lovpligtige. Eksempelvis kan det nævnes, at difteri-, stivkrampe- og poliovaccinationer er lovpligtige i Frankrig, mens kun poliovaccination er lovbestemt i Belgien. Desuden anvendes der i visse medlemsstater gentagne doser af de pågældende vacciner (booster-vacciner), mens kun en enkelt dosis er lovpligtig i andre. Der er således tydeligvis tale om diskriminering mellem borgerne i de forskellige medlemsstater, hvor nogle skal lade deres børn vaccinere, mens andre helt frit kan vælge, om de vil lade dem vaccinere eller ej. Alle disse konstateringer underbygges i øvrigt tydeligt i en undersøgelse, der er finansieret af Kommissionen og foretaget af EUVAX(1).

Formodes en italiensk eller britisk borger ikke at reagere som en finsk, græsk eller svensk borger på den samme sygdom? Burde de europæiske borgere ikke på en eller anden måde alle være ligestillede med hensyn til lovpligtig vaccination?

Mener Kommissionen ikke, at der på denne baggrund snarest burde forelægges forslag til en europæisk lovgivning på området for lovpligtig vaccination?

(1) Videnskabelig og teknisk evaluering af vaccinationsprogrammer i EU, rapport om EUVAX-projektet, Kari S. Lankinen, PSR Consulting Ltd, 2001.

Svar afgivet på Kommissionens vegne af David Byrne

(13. december 2002)

Kommissionen anerkender betydningen af at overvåge og revidere vaccinationspolitikken i EU og at sikre et højt niveau for sundhedsbeskyttelse gennem forebyggelse af og kontrol med overførbare sygdomme. Et af de vigtigste folkesundhedsredskaber til forebyggelse af overførbare sygdomme er vaccination.

Kommissionen kan støtte medlemsstaternes indsats for kontrol med sygdomme, som kan forebygges ved vaccine, og for at udrydde specifikke sygdomme under hensyntagen til deres egen specifikke vaccinationsstrategi. På den baggrund deltager Kommissionen i samarbejde med medlemsstaterne i forskellige aktiviteter, som er relevante for vaccinationspolitik.

Kommissionen finansierer projekter, som enten støtter specifikke overvågningsaktiviteter vedrørende sygdomme, som kan forebygges ved vaccine, eller mere tværgående og politikorienterede projekter. I den sidste gruppe er det relevant at nævne videnskabelig og teknisk evaluering af vaccinationsprogrammer i EU (EUVAX). Af dette projekt fremgår det, at seks medlemsstater har en lovpligtig vaccinationspolitik, som omfatter immunisering med henblik på at beskytte borgerne mod poliomyelitis, difteri, tetanus, mæslinger, fåresyge, røde hunde, hepatitis B og tuberkulose.

Der findes ikke noget retsgrundlag for at indføre lovpligtig vaccination i EU. Hovedansvaret for vaccinationspolitik, i lighed med sundhedstjenester og sundhedspleje generelt, ligger hos medlemsstaterne, og hver enkelt har udviklet sin politik i henhold til de nationale behov. Forvaltningen af sundhedsplejen er af stor betydning for de forskellige mønstre for anvendelse af en vaccinationspolitik i de forskellige lande.